《题方干旧隐》
宋代·李若谷

奇峰重复叠，宅在翠屏间。
僧到偏怜静，云留自共闲。
岩前樵径接，门外钓舟还。
老约为邻并，须求一亩山。

作者简介：宋徐州丰县人，字子渊。举进士。仁宗时历知滑州、延州、寿州，治水患有绩。又知江宁、河南、开封等府，进拜参知政事。性端重，在政府议论常近宽厚。治民多智虑，恺悌爱人。以太子少傅致仕。卒年八十。谥康靖。